Vitra Design Museum
Vitra Design Museum, museum i Weil am Rhein i det sydvestligste Tyskland, åbnet 1989 i en bygning af den amerikanske arkitekt Frank O. Gehry. 
Samlingen tog sin begyndelse som dokumentation af møbelfabrikken Vitras produktion af især stole, men den har udviklet sig til en international samling med vægt på møbel- og interiørdesign. Forsknings- og formidlingsvirksomheden omfatter bl.a. verdensomspændende vandreudstillinger. 
Bygningen, der var Gehrys første i Europa, har vakt international opsigt for sit ekspressive arkitektoniske formsprog. Flere af fabrikkens bygninger er opført af Gehry og andre fremtrædende arkitekter som Nicholas Grimshaw, Tadao Ando, Alvaro Siza og Zaha Hadid (brandstation, 1993). 
En afdeling af Vitra Design-museum blev åbnet på Prenzlauer Berg i Berlin i 2000.